Søren Espersen (DF), 2014-08-27:
Først vil jeg fastslå, at DF støtter regeringens beslutning om at sende et dansk militært bidrag som støtte for det amerikansk ledede angreb på ISIL eller Islamisk Stat, som bevægelsen også kalder sig.
Vi ville ligeledes, hvis amerikanerne skulle anmode herom, positivt overveje at støtte udsendelsen af kampfly til missionen.
Det er godt, at der nu ved Danmarks mellemkomst sikres de kurdiske styrker, som nu tager kampen op mod ISIL, moderne og effektive våben.
Og jeg kan også i store træk tilslutte mig de talere, vi netop har hørt, først fra Venstre og så fra Socialdemokraterne.
Jeg vil her bruge min taletid til at rette opmærksomheden på de jihadister fra Danmark og den øvrige vestlige verden, som har meldt sig til kalifatet.
Et vist indtryk har det jo gjort at se, hvorledes en brite med sin kniv henrettede en journalist.
Briten hedder Abdel-Majed Abdel Bary, er 24 år og er vel en af de andengenerations muslimske indvandrere, som man indtil for nylig betragtede som særdeles velintegreret i det britiske samfund.
Han er født og opvokset i England, taler med en ægte klassisk østlondonsk accent, har passet sin skolegang, siges det, og har en fin karriere som musiker.
Han har sågar fået mange sange spillet i det hæderkronede BBC.
Spørgsmålet er nu, hvad vi i den vestlige verden har tænkt os at gøre med folk som Abdel-Majed Abdel Bary.
Det er her, jeg mener, at det går galt i Danmark.
For her sker ikke noget.
Hvad gælder jihadistkrigerne i ISIL, ja, så har regeringen ikke for længst fortalt dem, hvad der skal ske med dem, når de vender hjem, eller hvis de tager af sted, i modsætning til regeringerne i Norge og England, som nu har meddelt dem, at man dels agter at straffe med langvarige fængselsstraffe, hvis og når de kommer hjem fra slagmarken, dels agter at fratage dem deres statsborgerskab.
Det skønnes – det er et avisskøn – at mere end 100 unge fra Danmark lige nu er krigere i Islamisk Stat, og hvad foretager regeringen sig så i den anledning?
Intet.
Intet som helst.
Man fortæller i radioen eller på tv, hvor utrolig vanskelig og kompliceret sagen er, men at vi kan være helt sikre på, at regeringen følger sagen nøje.
Og det synes jeg er en utrolig betryggende tilkendegivelse, altså at man følger sagen nøje.
Men sagen er jo, at der med det beslutningsforslag, som vi nu skal behandle, sker en dramatisk ændring af sagen, for nu kan regeringen ikke længere være handlingslammet i forhold til jihadisterne, for fra det øjeblik senere i dag, hvor Folketinget stemmer ja til at sende et militært bidrag af sted og dermed bliver en del af amerikanernes og kurdernes krig mod ISIL, så er det vel regulært nok at spørge: Betragter regeringen de danske jihadister i ISIL, som altså nu bliver danske soldaters fjender, som landsforrædere, fordi de kæmper imod Danmark?
Og skal de tiltales som sådan, hvis og når de vender hjem?
Jeg vil gerne have et svar på det.
Det er et svar fra udenrigsministeren, som endnu ikke er tikket ind på min mail.
Det ville klæde regeringen nu at vise mod og mandshjerte i den her sag og ikke bare nøjes med at følge sagen nøje.
Danmark har brug for en regering, som mander sig op og sørger for – som Norge og England – systematisk at pille statsborgerskaberne fra jihadisterne og udvise dem af landet.
Fremsætter regeringen det forslag her i Folketinget, er jeg i øvrigt også sikker på, at det vil blive vedtaget med stort flertal.
Men spørgsmålet er, om regeringen tør.
Og det svarede udenrigsministeren søreme ja til.
Altså, en hellig kriger, som myrder løs, men er så heldig at have et dansk pas, og som bliver fanget af kurdere eller irakere, skal så have sendt konsulær hjælp, så han kan komme ud af fængslet og blive behandlet ordentligt osv.
Det tror jeg at det danske folk og ikke mindst de danske soldater, vi nu sender af sted, mildt sagt vil have vanskeligt ved at tro på kan være rigtigt.
For på den måde hjælper jo det officielle Danmark sin egen værste fjende, nemlig det islamistiske uvæsen, som i dag hærger Mellemøsten og er i færd med at sprede gift over Europa og Danmark.
Jeg må sige, at jeg undrer mig over det svar.